《挽张南轩先生八首 其一》
宋代·彭龟年

妖氛动寥廓，白日漫沙尘。忠义不可没，扶携悯如邠。

人情易勇怯，鼓舞吾当伸。忽忘天地雠，却见玉帛邻。

沦胥五十年，锐气日以堙。皇皇忠献家，正议摩秋旻。

只手提三纲，一缕挽万钧。狂敌不足灭，颓俗何由仁。

千载诸葛公，相望吾沾巾。

作者简介：（1142—1206）临江军清江人，字子寿，号止堂。尝从朱熹、张栻游。孝宗乾道五年进士。授宜春尉。累除秘书郎兼嘉王府直讲。宁宗时拜吏部侍郎兼侍读，议论忠直，操行坚正。指斥韩侂胄，庆元二年被追官、勒停。嘉泰三年起知赣州，以疾辞，除集英殿修撰、提举冲佑观。开熙二年，守宝谟阁待制致仕。卒谥忠肃。有《止堂集》。